นายกฯ สั่งการให้หน่วยงานที่เกี่ยวข้องดูแลประชาชนที่ได้รับผลกระทบจากพายุฤดูร้อนพัดถล่ม จ.เชียงใหม่ ย้ำดูแลให้ดีที่สุด
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์สื่อมวลชนก่อนออกเดินทางไปตรวจราชการที่จังหวัดภูเก็ต กล่าวถึงการให้ความช่วยเหลือประชาชนผู้ประสบภัยจากเหตุการณ์พายุฤดูร้อนพัดถล่ม จ.เชียงใหม่เมื่อวานนี้ว่า ได้รับรายงานจากหน่วยงานที่เกี่ยวข้องแล้ว และได้สั่งการไปตั้งแต่เหตุเกิดวานนี้เพื่อให้กระทรวงและหน่วยงานที่เกี่ยวข้องเข้าไปดูแลประชาชนที่ได้รับผลกระทบ โดยย้ำว่าดูแลให้ดีที่สุด ขณะที่ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า จากเหตุการณ์พายุฤดูร้อนที่จังหวัดเชียงใหม่และมีลูกเห็บตกอย่างรุนแรงนั้น การดำเนินการช่วยเหลือประชาชนทั้งหมด เป็นไปตามที่สั่งการแล้ว ซึ่งกรมป้องกันและบรรเทาสาธารณภัยร่วมกับท้องถิ่น ท้องที่ลงไปช่วยดูแลประชาชน โดยในเรื่องนี้ได้มีการเตรียมการรับมือไว้อยู่แล้วว่าในช่วงเดือนมีนาคม-เดือนเมษายน จะมีการเกิดพายุฤดูร้อน ซึ่งได้สั่งการให้ท้องถิ่นไปตรวจตราป้ายโฆษณาที่อยู่ในที่สูงและมีความเสี่ยงที่จะเกิดอันตรายกับประชาชน ส่วนความรุนแรงที่เกิดขึ้นก็อยู่ในระดับที่ทางจังหวัดสามารถดูแลรับมือได้